भूमिका ‘लघुकथा : अब तक’ में विपिन ने प्रमुख लघुकथा प्रवक्ताओं के सहारे अपनी बात बहुत साफ तरीके से रखी है। आठवें दशक में लघुकथा के उत्कर्ष और फिर उसके पराभव के कारणों की पड़ताल करते हुए विपिन जैन लिखते हैं : ‘एक सच्चाई यह भी है कि लघुकथा अपने शैशव में ही रचनाओं के जरिए आगे बढ़ने की बजाए ठेकेदारों की लड़ाई में उलझ गई।’ विपिन की यह चिंता अचानक पैदा नहीं हुई है। पिछले दशक से चल आ रहे लघुकथा विवाद के परिप्रेक्ष्य में यह सवाल बार–बार पैदा हुआ है कि लघुकथा का अहित करने वालों में किनके नाम लिये जाएँ? उनके नाम , जिन्होंने लघुकथा के ‘प्लेटफार्म’ को वैयक्तिक वर्चस्व की लड़ाई का साधन बनाया या जिन्होंने लघुकथा को अंशकालिक लेखन का माध्यम माना है। लघुकथा के उत्कर्ष और फिर उसकी गिरावट के बीच के घटनाक्रम की जिन्हें जानकारी है, निश्चित ही वे लघुकथा की राजनीति से क्षुब्य होंगे। इसके बावजूद लघुकथा अपने प्रच्छन्न रूप में जिंदा है। आठवें दशक में ‘सारिका’ ने लघुकथा लेखन की ठोस जमीन तैयार की थी। अब ‘हंस’ और ‘कथादेश’ उस कार्य को अंजाम दे रही हैं। ऐसे वक्त पर ‘मैं समय हूँ’ जैसे लघुकथा–संग्रहों का प्रकाशन भी आश्वस्ति पैदा करता है।